**Հ Ի Մ Ն Ա Վ Ո Ր ՈՒ Մ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2012 ԹՎԱԿԱՆԻ ԱՊՐԻԼԻ 26-Ի N 597-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ****» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ**

**ՄԱՍԻՆ**

1. **Ընթացիկ իրավիճակը և իրավական ակտի ընդունման անհրաժեշտությունը**

«Հայաստանի Հանրապետության կառավարության 2012 թվականի ապրիլի 27-ի N 597-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշմաննախագծի ընդունման անհրաժեշտությունը բխում է կրթության ոլորտում ընթացող բարեփոխումներից, մասնավորապես պայմանավորված հանրակրթության պետական չափորոշչի ներդրմամբ, ինչպես նաև ՀՀ բարձրագույն ուսումնական հաստատությունների ընդունելության  գործող կարգի որոշ դրույթների /հիմնականում տեխնիկական/վերանայման հանգամանքից:

1. **Առաջարկվող կարգավորման բնույթը**

 «Հայաստանի Հանրապետության կառավարության 2012 թվականի ապրիլի 27-ի N 597-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման կարգավորման նպատակն է ՀՀ բարձրագույն ուսումնական հաստատությունների ընդունելության  գործող կարգի վերանայումը՝ պայմանավորված նախարարության որդեգրած քաղաքականությամբ՝ ընդունելության նոր մեխանիզմների ներդրմանն ուղղված՝ ՀՀ կառավարության 4 փետրվարի 2021 թվականի N 136-Ն որոշմամբ վերանայված հանրակրթության պետական նոր չափորոշիչը ներդրված Տավուշի մարզի հանրակրթական ծրագրեր իրականացնող ուսումնական հաստատությունների շրջանավարտների համար Հայաստանի Հանրապետության բարձրագույն ուսումնական հաստատությունների ընդունելության նոր հնարավորություն սահմանելով: Հանրակրթության պետական նոր չափորոշիչը հենված է սովորողների մոտ հմտությունների և կարողունակությունների զարգացման սկզբունքի վրա: Հանրակրթության ոլորտի բարեփոխումներն իրականացնելիս հաշվի է առնվել միջազգային լավագույն փորձը, և շարունակվում է միջազգային փորձի ուսումնասիրման արդյունքում հաջողված մեխանիզմները մեր երկրում կիրառելու պրակտիկան: 2023-2024 ուսումնական տարում չափորոշիչը փորձարկվում է ՀՀ Տավուշի մարզի 1-ին, 4-րդ, 9-րդ և 12-րդ դասարաններում:

2024 թվականին նախատեսվող պետական ավարտական քննությունների կազմակերպման գործընթացում նախատեսվում է Տավուշի մարզի 12-րդ դասարանի սովորողների գիտելիքները ստուգել նաև նոր չափորոշչի շրջանակում ուսումնական վերջնարդյունքները ստուգող և միջազգային ստուգատեսի թեստերի բովանդակությամբ թեստերի միջոցով ևս, որի հիմքում բնագիտական քննությունների մասով կլինեն նաև լաբորատոր-գործնական աշխատանքների մասին կարգավորումներ: Թեստերի միջոցով կստուգվեն հանրակրթության պետական չափորոշչի ներդրման վերջնարդյունքները:

Նախագծով 2024/2025 և 2025/2026 ուսումնական տարիների ընդունելության համար ամրագրվել են նաև «Արարատյան բակալավրիատ»-ի քննությունները՝ հաշվի առնելով ընթացիկ ուսումնական տարվա շրջանավարտների ակնկալիքները, որոնց համար մրցույթը կիրականացվի «Արարատյան Բակալավրիատ» -ին հատկացված նպատակային տեղերի շրջանակում, մինչև հանրակրթության նոր չափորոշչի ամբողջական ներդրումը ՀՀ ողջ տարածքում:

ՀՀ կառավարության 2012 թվականի ապրիլի 27-ի N 597-Ն թվականի որոշմամբ սահմանվել է ՀՀ բարձրագույն ուսումնական հաստատություններ ընդունելության կարգը, որում անհրաժեշտություն կա մի շարք տեխնիկական բնույթի փոփոխությունների:

Այսպես, գործող կարգի 10-րդ, 15-րդ, 16-րդ կետերում առաջարկվող փոփոխություններով հստակեցվում է ընդունելության քննություններին և մրցույթին մասնակցելու համար հայտագրվողների շրջանակը, շեշտադրվում է ոչ թե քաղաքացիության, այլ Հայաստանի Հանրապետության կամ այլ պետությունների ուսումնական հասատությունների նախորդ և ընթացիկ տարվա շրջանավարտ լինելու հանգամանքի վրա: Իսկ 17-րդ կետում,որով կարգավորվում է մասնագիտությունների հայտագրման երրորդ (լրացուցիչ) փուլի գործընթացները, հայտագրվան ժամկետը հուլիսի 19-ից տեղափոխվել է հուլիսի 20-ը՝ հուլիսի 18-ին հիմնական փուլի ամփոփումից հետո համակարգը հաջորդ փուլին պատրաստելու ժամանակ շահելու համար:

Կարգի 50-րդ կետի / 8-րդ, 12-րդ, 21-րդ/ , 51-րդ կետերի փոփոխությունները պայմանավորված են ԳԹԿ-ի կողմից քննությունների կազմակերպման պրակտիկայով: Գործող իրավակարգավորմամբ կազմակերպիչներն ըստ քննական կենտրոնների նշանակվում էին ԳԹԿ ներկայացուցչի՝ նախորդ օրը կազմակերպած վիճակահանության միջոցով: Նոր իրավակարգավորմամբ քննական գործընթացի վերահսկողությունն ամբողջությամբ դրվում է ԳԹԿ տնօրենի և քննական կենտրոնի ղեկավարի վրա. ԳԹԿ տնօրենն է բաշխում ԳԹԿ ներկայացուցիչներին, ինչպես նաև՝ կազմակերպիչներին՝ ըստ քննական կենտրոնների, այլ ոչ թե վիճակահանությունը, որը կազմակերպում է ԳԹԿ ներկայացուցիչը, ընդ որում նախկին իրավակարգավորումը չի հստակեցնում, թե քննական կենտրոնում որ ԳԹԿ ներկայացուցիչն է իրականացնելու այդ վիճակահանությունը, ինչպես են ընտրվում այն կազմակերպիչները, որոնց միջև պետք է վիճակահանություն կատարվի: Ըստ գործող կարգի՝ քննական կենտրոնի ղեկավարը առևտրային բանկից ստանում է քննական թեստերի և քննական նյութերի փաթեթը: 2019թ.-ից սկսած ԳԹԿ-ն իր տպարանում է իրականացնում քննական թեստերի տպագրությունը, իր միջոցներով է կատարում քննական թեստերի և քննական նյութերի՝ պատասխանների ձևաթղթերի, ըստ խմբերի աշակերտների ցուցակների, փաթեթավորումը և պահեստավորումը, որից հետո այդ փաթեթները տեղափոխվում են քննական կենտրոններ՝ կենտրոնի ղեկավարների միջոցով և պատասխանատվությամբ: Այսպիսով նախկին իրավակարգավորումն այլևս չի կիրառվում, քանի որ քննական թեստերի փաթեթների պահատվություն առևտրային բանկերում այլևս չի կատարվում: Միաժամանակ նախատեսվում է մուտքի կազմակերպիչների կողմից դիմորդի մոտ մետաղորսիչով հեռախոսի և էլեկտրոնային այլ սարքերի առկայության ստուգումը։

67-րդ կետը շարադրվել է նոր խմբագրությամբ, որով սահմանվել է, որ ներբուհական քննությունների համար ևս դրական են համարվում 7.5 և բարձր միավորները՝ նախկին 8-ի փոխարեն:

Գործող կարգում որևէ կարգավորում նախատեսված չէր հանրապետական ընդունող հանձնաժողովի նիստերի անցկացման, իրավազորության, որոշումների ընդունման վերաբերյալ, միաժամանակ հանրապետական ընդունող հանձնաժողովի կազմում Բարձրագույն կրթության և գիտության կոմիտեի ձևավորմամբ պայմանավաորված անհրաժեշտություն է առաջացել նաև կազմի փոփոխության: կարգում լրացվել են համապատասխան դրույթներ:

1. **ՀՀ կառավարության որոշման նախագծի մշակման գործընթացում ներգրավված ինստիտուտները և անձինք.**

 «Հայաստանի Հանրապետության կառավարության 2012 թվականի ապրիլի 26-ի N 597-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշմաննախագիծը մշակվել է ՀՀ կրթության, գիտության, մշակույթի և սպորտի նախարարության կողմից։

1. **Ակնկալվող արդյունքը**

 «Հայաստանի Հանրապետության կառավարության 2012 թվականի ապրիլի 26-ի N 597-Ն որոշման մեջ փոփոխություններ և լրացում կատարելու մասին» ՀՀ կառավարության որոշման նախագծի ընդունման արդյունքում ակնկալվում է Տավուշի մարզում հանրակրթության պետական նոր չափորոշչի ներդրմամբ պայմանավորված ընդունելության նոր մեխանիզմի փորձարկում, ինչպես նաև բուհերում ընդունելության գործընթացում հստակեցումներ:

1. **ՀՀ կառավարության որոշման նախագծի ընդունման կապակցությամբ լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվող փոփոխությունների մասին**

 «Հայաստանի Հանրապետության կառավարության 2012 թվականի ապրիլի 26-ի N 597-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման կապակցությամբ ՀՀ պետական կամ տեղական ինքնակառավարման մարմինների բյուջեներում եկամուտների և ծախսերի ավելացում կամ նվազեցում չի նախատեսվում:

1. **ՀՀ կառավարության որոշման նախագծի ընդունման կապակցությամբ այլ իրավական ակտերի նախագծերի կամ դրանց ընդունման անհրաժեշտության բացակայության մասին**

 «Հայաստանի Հանրապետության կառավարության 2012 թվականի ապրիլի 26-ի N 597-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունմամբ այլ իրավական ակտերում փոփոխություններ կատարելու անհրաժեշտությունը բացակայում է:

1. **«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ»**

«Հայաստանի Հանրապետության կառավարության 2012 թվականի ապրիլի 26-ի N 597-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագիծը բխում է «Հայաստանի Հանրապետության կրթության մինչև 2030 թվականի զարգացման պետական ծրագիրը» հաստատելու մասին» օրենքի 81-րդ կետի 3-րդ ենթակետի ժդ. (բարձրագույն կրթության տարբեր մակարդակներում ընդունելության նոր մեխանիզմների մշակում և ներդրում) պարբերությունից, ինչպես նաև 2050 Հայաստանի վերափոխման ռազմավարության «Կիրթ և կարողունակ քաղաքացի, ժողովուրդ» 1-ին մեգանպատակից և ՀՀ կառավարության 2021-2026թթ. ծրագրի 4.3-րդ գլխով սահմանված բարձրագույն կրթության ոլորտի բարեփոխմանը միտված բարձրագույն ուսումնական հաստատություններ ընդունելության սկզբունքների և մեխանիզմների վերանայման ռազմավարական նպատակներից: